Lars Barfoed (KF), 2011-05-02:
Dette beslutningsforslag indebærer, at regeringen skal pålægges at fremsætte lovforslag, der forbyder seksuelt misbrug af dyr og dyrepornografi, og som indebærer, at en overtrædelse af forbuddet skal straffes på linje med andre overtrædelser af dyreværnsloven.
Som forslagsstilleren anfører i bemærkningerne til beslutningsforslaget, er der jo tale om en genfremsættelse af en række tidligere beslutningsforslag, der enten er blevet forkastet af et flertal i Folketinget, eller som alene er blevet førstebehandlet.
Som bekendt bad Justitsministeriet efter behandlingen af beslutningsforslag nr. B 31 i 2005
Det Dyreetiske Råd
om en udtalelse om menneskers seksuelle omgang med dyr for at sikre en samlet gennemgang og vurdering af de undersøgelser, der foreligger om emnet
Det Dyreetiske Råd afgav sin udtalelse om menneskers seksuelle omgang med dyr i november 2006.
Et flertal af rådets medlemmer fandt, at der ikke er behov for lovgivning, som forbyder privatpersoners omgang med egne dyr.
For så vidt angår personers seksuelle omgang med andres dyr og seksuelle omgang med dyr i organiseret og kommercielt regi, f.eks. dyresexshow og dyrebordeller, kunne der imidlertid efter rådets opfattelse være et behov for lovgivningsmæssige initiativer, hvis den nugældende lovgivning ikke yder tilstrækkelig beskyttelse.
Som reglerne er i dag, er menneskers seksuelle omgang med dyr allerede forbudt efter dyreværnslovens § 1, hvis dyret udsættes for smerte, lidelse, angst, varige men og væsentlig ulempe.
Derudover indeholder dyreværnslovens § 17 et forbud mod at bruge dyr til filmoptagelser og lignende, hvis dyret i den forbindelse bliver udsat for en væsentlig ulempe.
Straffen for vanrøgt og uforsvarlig behandling af dyr er efter dyreværnslovens § 28 bøde eller fængsel i op til 1 år, mens straffen for mishandling af dyr er fængsel i op til 1 år og i gentagelsestilfælde op til 2 års fængsel.
For så vidt angår seksuel omgang med andres dyr, følger det af straffelovens § 264, stk. 1, der omhandler husfredskrænkelse, at det er strafbart at skaffe sig adgang til andres huse eller andet ikke frit tilgængeligt areal, og det er således ikke tilladt uberettiget at gå ind på anden persons indhegnede mark eller i denne persons stald, uanset om formålet er at have seksuel omgang med vedkommendes dyr eller ej.
Overtrædelse af straffelovens § 264, stk. 1, straffes med op til 6 måneders fængsel.
Dyreværnsloven og straffeloven indeholder således allerede i dag en beskyttelse mod, at mennesker misbruger egne eller andres dyr seksuelt, og det gælder også i organiseret og kommercielt regi.
Forslaget om at kriminalisere enhver seksuel omgang med dyr vil derfor kun have betydning i de tilfælde, hvor den seksuelle omgang med dyret ikke er i strid med dyreværnsloven og altså ikke volder dyret eksempelvis smerte, lidelse eller angst.
Når det er sagt, er det jo vigtigt at slå fast, at dyr skal behandles forsvarligt og omsorgsfuldt.
Mishandling, vanrøgt og uforsvarlig behandling af dyr er alvorlige forseelser, som samfundet skal slå hårdt ned på.
Den gældende lovgivning indeholder imidlertid allerede i dag en beskyttelse af dyr mod seksuelle overgreb fra mennesker, hvor dyret udsættes for smerte, lidelse, angst, varige men eller væsentlig ulempe.
Dertil kommer så, at det jo vil være forbundet med betydelige vanskeligheder for politi og domstole at håndhæve sådan et generelt forbud mod menneskers seksuelle omgang med dyr, da politiet vil have meget svært ved at løfte bevisbyrden i de tilfælde, hvor dyret ikke har pådraget sig fysiske skader.
Jeg kan også oplyse, at Justitsministeriet som opfølgning på behandlingen af beslutningsforslag nr. B 176 og B 213 i foråret 2010 anmodede Rigspolitiet samt Reden, Sexarbejdernes InteresseOrganisation og Den Danske Dyrlægeforening om at oplyse, om de er bekendte med eksistensen af seksuel omgang med dyr i organiseret eller kommercielt regi, herunder dyresexshow, dyreklubber eller dyrebordeller, og i givet fald om udbredelsen af det fænomen.
Rigspolitiet og foreningerne oplyste, at fænomenet dem bekendt enten ikke forekommer eller forekommer i ekstremt sjældne tilfælde, og Retsudvalget er blevet orienteret om det ved brev af 20. september 2010.
Sammenfattende er det fortsat regeringens opfattelse, at dyreværnsloven og straffeloven allerede i dag indeholder en tilstrækkelig beskyttelse mod, at mennesker misbruger egne eller andre menneskers dyr seksuelt, og derfor kan regeringen ikke støtte beslutningsforslaget.